## Rješenje Ustavnog suda Republike Hrvatske broj U-III-3488/2004. od 26. studenoga 2004.

### NN 175/2004 (13.12.2004.), Rješenje Ustavnog suda Republike Hrvatske broj U-III-3488/2004. od 26. studenoga 2004.

# USTAVNI SUD REPUBLIKE HRVATSKE

3042

Ustavni
sud Republike Hrvatske, u Vijeću za rješavanje postupovnih pretpostavki za odlučivanje
o ustavnim tužbama, u sastavu sudac Milan Vuković, predsjednik Vijeća, te suci
Ivan Matija i Nevenka Šernhorst, članovi Vijeća, u postupku pokrenutom ustavnom
tužbom D. R. iz K., na sjednici održanoj
26. studenoga 2004. godine, jednoglasno je donio

## RJEŠENJE

I. Ustavna
tužba se odbacuje.

II. Ovo
rješenje objavit će se u »Narodnim novinama«.

```

Obrazloženje
```

1.
Podnositeljica je podnijela ustavnu tužbu protiv rješenja Županijskog suda u
Karlovcu, broj: Gž-952/04 od 7. srpnja 2004. godine, kojim su odbijene kao
neosnovane žalbe podnositeljice kao treće osobe i potvrđena rješenja Općinskog
suda u Ozlju, broj: Ovr-46/02 od 20. travnja 2004. godine i broj: Ovr-46/02 od
3. svibnja 2004. godine.

Prvostupanjskim rješenjem od 20. travnja 2004. godine
odbačena je revizija podnositeljice, u svojstvu treće osobe u ovršnom postupku,
podnijeta protiv rješenja Županijskog suda u Karlovcu od 25. veljače 2004.
godine, broj: Gž -155/04 kao nedopuštena, a prvostupanjskim rješenjem od 3.
svibnja 2004. godine odbačena je kao nedopuštena njezina žalba izjavljena
protiv istog rješenja Županijskog suda u Karlovcu.

Navedenim rješenjem od 25. veljače 2004. godine Županijski
sud u Karlovcu je u točki I. izreke odbio žalbu podnositeljice kao neosnovanu i
potvrdio rješenje Općinskog suda u Ozlju od 2. rujna 2002. godine kojim je
odbijen njezin prijedlog za odgodu ovrhe radi ispražnjenja i predaje nekretnine
u posjed ovrhovoditelja.

*Ustavni
sud nije nadležan za odlučivanje.*

2.
Odredba članka 62. stavka 1. Ustavnog zakona o Ustavnom sudu Republike Hrvatske
(»Narodne novine«, broj 49/02 – pročišćeni tekst, u nastavku: Ustavni zakon)
propisuje:

»Svatko
može podnijeti Ustavnom sudu ustavnu tužbu ako smatra da mu je pojedinačnim
aktom tijela državne vlasti ... kojim je odlučeno o njegovim pravima i obvezama
ili o sumnji ili optužbi zbog kažnjivog djela, povrijeđeno ljudsko pravo ili
temeljna sloboda zajamčena Ustavom .... (u daljnjem tekstu: ustavno pravo)«.

Sukladno
tome, samo ona odluka kojom je nadležni sud meritorno odlučio o biti stvari,
odnosno o pravu i obvezi ili o sumnji ili optužbi zbog kažnjivog djela
podnositelja, jest pojedinačni akt u smislu članka 62. stavka 1. Ustavnog
zakona u povodu kojega je Ustavni sud Republike Hrvatske, u postupku pokrenutom
ustavnom tužbom, nadležan štititi ljudska prava i temeljne slobode
podnositelja, zajamčene Ustavom Republike Hrvatske.

3.
Tijekom ustavnosudskog postupka utvrđeno je da osporena rješenja ne
predstavljaju pojedinačne akte u smislu članka 62. stavka 1. Ustavnog zakona
protiv kojih bi Ustavni sud bio nadležan pružiti ustavnosudsku zaštitu.

4.
Slijedom iznijetoga, a na temelju članka 72. u svezi s član­kom 62. Ustavnog
zakona, riješeno je kao u izreci.

5.
Odluka o objavi temelji se na odredbi članka 29. Ustavnog zakona.

Broj:
U-III-3488/2004
Zagreb, 26. studenoga 2004.

USTAVNI SUD REPUBLIKE HRVATSKE

Predsjednik Vijeća  **Milan Vuković,** v. r.

Rješenje, NN 175/2004-3042